ΓΡΑΠΤΗ ΕΡΩΤΗΣΗ E-3753/97 υποβολή: Maartje van Putten (PSE) προς την Επιτροπή (21 Νοεμβρίου 1997)

Θέμα: Η υποστήριξη των τελωνειακών υπηρεσιών κατά την εφαρμογή της Σύμβασης σχετικά με το διεθνές εμπόριο των απειλουμένων με εξαφάνιση ειδών άγριας πανίδας και χλωρίδας και του κανονισμού ΕΕ αριθ. 338/97

Έχοντας υπόψη τον κανονισμό ΕΚ αριθ. 338/97 ((EE L 61 της 03.03.1997, σελ. 1.)) σχετικά με την προστασία των ειδών αγρίας πανίδας και χλωρίδας με τον έλεγχο του εμπορίου τους, μπορεί να απαντήσει η Επιτροπή στα ακόλουθα ερωτήματα:

1. γνωρίζει η Επιτροπή εάν όλα τα κράτη μέλη έχουν ορίσει τις διοικητικές υπηρεσίες που είναι επιφορτισμένες με την εφαρμογή του κανονισμού αφενός, αφετέρου δε εάν έχουν αναθέσει σε ειδικά τελωνειακά φυλάκια τον έλεγχο της εισαγωγής των ειδών αγρίας πανίδας και χλωρίδας;

2. Γνωρίζει η Επιτροπή αφενός, εάν οι διοικητικές υπηρεσίες είναι σε θέση να εκτελέσουν/εκτελούν την αποστολή τους με ορθό τρόπο, αφετέρου δε εάν τα τελωνειακά φυλάκια διαθέτουν επαρκές και αρμόδιο προσωπικό καθώς και τις κατάλληλες εγκαταστάσεις για τη μεταφορά και την υποδοχή ζώντων ζώων και φυτών;

3. Εάν όχι, έχει λάβει η Επιτροπή μέτρα υποστήριξης ούτως ώστε να καταστεί δυνατή η πλήρωση όλων των προϋποθέσεων;

4. Έχει ήδη συσταθεί η ομάδα επιστημονικού ελέγχου που είναι επιφορτισμένη με την εφαρμογή του κανονισμού και της οποίας προεδρεύει εκπρόσωπος της Επιτροπής; Εάν ναι, σε ποιές ενέργειες έχει προβεί έως τώρα;

5. Επαρκεί η αμοιβαία μεταξύ των κρατών μελών και της ιδίας κοινοποίηση των πληροφοριών που είναι αναγκαίες για την εφαρμογή του παρόντος κανονισμού, όπως αναφέρει η παράγραφος 1, του άρθρου 13 του ως άνω κανονισμού ΕΚ αριθ. 338/97; Εάν ναι, μπορεί να αναφέρει η Επιτροπή ποιοί τομείς αποτελούν αντικείμενο της εν λόγω αμοιβαίας ανταλλαγής πληροφοριών και εάν όχι, να διευκρινίσει για ποιόν λόγο και ποιές πληροφορίες είναι αναγκαίες;

6. Γνωρίζει η Επιτροπή εάν οι τελωνειακές υπηρεσίες προβαίνουν σε ανταλλαγή πληροφοριών και εάν ναι, μπορεί να αναφέρει η Επιτροπή ποιές υπηρεσίες προβαίνουν στην ανταλλαγή αυτή και σε τί συνίσταται η εν λόγω ανταλλαγή πληροφοριών; Εάν όχι, είναι διατεθειμένη η Επιτροπή να υποστηρίξει τις ανταλλαγές πληροφοριών του τύπου αυτού, σύμφωνα με την επιθυμία που ήδη εξέφρασε το Ευρωπαϊκό Κοινοβούλιο;

Απάντηση της Κας Bjerregaard εξ ονόματος της Επιτροπής (19 Δεκεμβρίου 1997)

1. Όλα τα κράτη μέλη έχουν ορίσει διαχειριστικά όργανα και επιστημονικές Αρχές βάσει του άρθρου 13 του κανονισμού (ΕΚ) αριθ. 338/97 για την προστασία των ειδών άγριας πανίδας και χλωρίδας με τον έλεγχο του εμπορίου τους. Ο ορισμός των σημείων εισαγωγής και εξαγωγής βάσει του άρθρου 12 του κανονισμού δεν έχει ακόμη ολοκληρωθεί σε όλα τα κράτη μέλη αλλά αναμένεται ότι αυτό θα γίνει μέχρι το τέλος του 1997.

2. Οι διοικητικές Αρχές - οι περισσότερες εφαρμόζουν νομοθετικές διατάξεις για το συγκεκριμένο τομέα εδώ και δεκαπέντε σχεδόν έτη - θα πρέπει λογικά να είναι σε θέση να εκτελέσουν τα καθήκοντα που τους επιβάλλει ο κανονισμός (ΕΚ) αριθ. 338/97. Αυτό όμως μπορεί να εκτιμηθεί σωστά, μόνον αφού παρέλθει μεγαλύτερο χρονικό διάστημα εφαρμογής της ανωτέρω νομοθεσίας και, λόγου χάριν, ταυτόχρονα με την ανά διετία υποβολή εκθέσεων σύμφωνα με το άρθρο 15 παράγραφος 4 στοιχεία (γ) και (δ) του κανονισμού (ΕΚ) αριθ. 338/97. Απάντηση στο δεύτερο σκέλος της ερώτησης μπορεί να δοθεί μόνο μετά την ολοκλήρωση της διαδικασίας ορισμού που αναφέρεται στο σημείο 1.

3. Kατόπιν των ανωτέρω, δεν ήταν απαραίτητη η παροχή συνδρομής στις Αρχές από την Επιτροπή.

4. Η εκτελεστική ομάδα συγκροτήθηκε βάσει του άρθρου 14 παράγραφος 3 του κανονισμού (ΕΚ) αριθ. 338/97 και συνήλθε μία φορά από την 1η Ιουνίου 1997, ημερομηνία έναρξης της ισχύος του κανονισμού. Για το 1998 προβλέπονται τουλάχιστον δύο συνεδριάσεις. Οι εργασίες της ομάδας περιορίστηκαν ως τώρα στον προσδιορισμό θεμάτων που απαιτούν περαιτέρω συζήτηση. Βασική δραστηριότητά της θα είναι ο συντονισμός της εφαρμογής της κοινοτικής νομοθεσίας που διέπει το εμπόριο ειδών άγριας πανίδας και χλωρίδας και της ανταλλαγής πληροφοριών σχετικά με την εφαρμογή μεταξύ των τελωνειακών αρχών, των αστυνομικών αρχών και άλλων αρμόδιων για την επιβολή αρχών.

5. Ναι. Ανταλλάσσονται πληροφορίες για όλα τα θέματα που συνδέονται με την εφαρμογή και την επιβολή της. Τους πρώτους έξι μήνες μετά τη θέσπιση της νέας νομοθεσίας, η ανταλλαγή αυτή αφορούσε κυρίως την ερμηνεία των διατάξεων. Ένα άλλο σημαντικό ζήτημα - που εκκρεμεί ακόμη - είναι η λήψη αποφάσεων δυνάμει του άρθρου 4 του κανονισμού (ΕΚ) αριθ. 338/97 σχετικά με το κατά πόσον μπορούν να επιτραπούν οι εισαγωγές των πολυάριθμων ειδών του παραρτήματος (± 30.000).

6. Ναι. Η ανταλλαγή πληροφοριών μεταξύ των τελωνειακών αρχών των κρατών μελών και της Επιτροπής διεξάγεται στο πλαίσιο σειράς ρυθμίσεων και διαδικασιών, που δημιουργήθηκαν ειδικά για το σκοπό αυτό. Η απλούστευση της ειδικής ενημέρωσης που συνδέεται με την εφαρμογή του κανονισμού (ΕΚ) αριθ. 338/97 είναι ένα από τα θέματα που πρόκειται να εξετάσει η εκτελεστική ομάδα.